
PËR DISA SHTESA DHE NDRYSHIME NË LIGJIN NR. 33/2021, 
“PËR GARDËN E REPUBLIKËS SË SHQIPËRISË”

Në mbështetje të neneve 78 e 83, pika 1, të Kushtetutës, me propozim të një deputeti,

KUVENDI
I REPUBLIKËS SË SHQIPËRISË

VENDOSI:

Në ligjin nr. 33/2021, “Për Gardën e Republikës së Shqipërisë”, bëhen shtesat dhe ndryshimet e mëposhtme:

Neni 1

Pika 4 e nenit 13 ndryshohet si më poshtë:
“4. Personalitetet e tjera, pas përfundimit të detyrës, gëzojnë të drejtën e mbrojtjes personale kur u rrezikohet jeta ose shëndeti për shkak të detyrës që kanë kryer. Rregullat, procedura dhe kohëzgjatja e mbrojtjes personale përcaktohen me vendim të Këshillit të Ministrave.”.

Neni 2

Pika 3 e nenit 14 ndryshohet si më poshtë:
“3. Personalitetet e tjera, pas përfundimit të detyrës, gëzojnë të drejtën për ruajtjen dhe mbrojtjen e banesës kur u rrezikohet jeta ose shëndeti i tyre, ose i familjes së tyre për shkak të detyrës që kanë kryer. Rregullat, procedura dhe kohëzgjatja e ruajtjes dhe e mbrojtjes së banesës përcaktohen me vendim të Këshillit të Ministrave.”.

Neni 3

Në nenin 17 bëhen shtesat dhe ndryshimet e mëposhtme:
1. Në pikën 1, pas fjalisë së parë shtohet fjalia me këtë përmbajtje: “Ministri i propozon Kryeministrit kandidatin për drejtor të përgjithshëm të Gardës së Republikës pas kryerjes së një procesi të konkurrimit të hapur, të bazuar në parimet e mundësive të barabarta, meritokracisë dhe mosdiskriminimit. Rregullat dhe procedurat për përzgjedhjen e kandidatit për drejtor të përgjithshëm të Gardës së Republikës përcaktohen me udhëzim të ministrit.”.
2. Pika 2 ndryshohet si më poshtë:
“2. Drejtor i përgjithshëm i Gardës së Republikës mund të emërohet shtetasi shqiptar që në kohën e kandidimit përmbush këto kushte:
a) të ketë vetëm shtetësinë shqiptare;
b) të ketë zotësi të plotë për të vepruar;
c) të jetë i pajisur me vërtetimin e besueshmërisë;
ç) të jetë në gjendje të mirë shëndetësore dhe i aftë për të kryer detyrën;
d) të ketë përfunduar ciklin e dytë të arsimit të lartë në fushën e rendit ose sigurisë;
dh) të ketë përvojë pune jo më pak se 10 (dhjetë) vjet në fushën e rendit ose sigurisë;
e) të mos jetë larguar nga puna më parë për shkaqe disiplinore dhe të mos ketë masë disiplinore në fuqi në momentin e kandidimit;
ë) të mos jetë i dënuar me vendim gjykate të formës së prerë për kryerjen e një vepre penale;
f) të mos ketë marrë cilësinë e të pandehurit për kryerjen e një vepre penale, ose ndaj tij të mos jetë marrë ndonjë masë e sigurimit personal;
g) të mos ketë konflikt interesi në ushtrimin e detyrës.”.

Neni 4

Në nenin 59 shtohet pika 4 me këtë përmbajtje:
“4. E drejta e trajtimit me veshje civile për punonjësit e përcaktuar në pikën 2 të këtij neni, përfitohet nëpërmjet kompensimit në vlerë monetare, në masën dhe sipas rregullave të përcaktuara me urdhër të ministrit.”.

Neni 5

Në nenin 68, paragrafi i parë numërtohet me numrin “1” dhe pas paragrafit të parë shtohet pika 2 me këtë përmbajtje:
“2. Koha e qëndrimit në gradat e fituara sipas ligjit nr. 9366, datë 31.3.2005, “Për gradat dhe karrierën në Gardën e Republikës së Shqipërisë”, sipas parashikimeve të pikës 1 të këtij neni, për efekt të ecurisë në gradë, konsiderohet si kohë e qëndrimit në gradën e njësuar, sipas këtij ligji”.

Neni 6

Ky ligj hyn në fuqi 15 ditë pas botimit në Fletoren Zyrtare.

Miratuar në datën 21.3.2024.

[bookmark: _GoBack]Shpallur me dekretin nr. 140, datë 14.4.2024, të Presidentit të Republikës së Shqipërisë, Bajram Begaj. 


















